[bookmark: _GoBack]Bayramona bezatilgan sahnada O‘zbekiston Respublikasining davlat ramzlari, konstitutsiya kitobining rasmi tushirilgan plakatlar osilgan. Sahna to‘rida so‘z mulkining sultoni — Alisher Navoiy bobomizning surati ilingan. «Vatan, yagonasan!» qo‘shig‘i ohista yangraydi. Sahnaga bayram tadbirini olib boruvchi ikki boshlovchi va qo‘llarida gullar bilan o‘quvchilar chiqib kelishadi. 
1- boshlovchi: — Assalomu alaykum, aziz va mehridaryo ustozlar, bilim ahli va qadrli ota-onalar!
2- boshlovchi: — Mana, bu yil ona O‘zbekistonimiz mustaqilligining 25 yilligini keng nishonladik va hali-hanuzgacha bu hurlik nashidasi bizga ko‘tarinki kayfiyat baxsh etib kelmoqda. 
1- boshlovchi: — O‘zbekistonimizning, millatimizning yana bir faxri, ko‘rki sanalgan jihatlaridan biri — nafis va jarangdor, dunyolarni o‘z sehriga oshufta aylagan o‘zbek tilidir.
1- boshlovchi: 
Dunyolarni lol aylagan ona tilim, 
Azizdirsan, onajonim yopgan nonday. 
O‘zing xushbo‘y, o‘zing xushro‘y, o‘zing so‘lim, 
Asragayman seni abad shirin jonday!
2- boshlovchi: 
Ona tilim — onam tili, qadri — osmon, 
G‘ururimsan, sururimsan — otamdayin.
Ham akamsan, ham opamsan — jon tomirim,
Asragayman ko‘zim nuri — bolamdayin! 
1- boshlovchi: 
Millatimning sharaf-shoni — ona tilim, 
Navoiyni maftun qilgan tanho gulsan! 
Bobolarim duosidan masrur dilim, 
Elimdayin, yurtimdayin seni suysam!
2- boshlovchi: 
Ona tilim, aylanayin kalomingdan, 
So‘z boshingdan, shirinsuxan salomingdan. 
Ishqing bilan bulbuldayin xonish qilay, 
Uchrashaylik to‘ylaringda, ayyomingda. 
O‘quvchi: — 1989- yil 21- oktabr kuni O‘zbek tili Davlat tili deb e’lon qilindi. O‘zbekiston Respublikasining «Davlat tili to‘g‘risida»gi qonunining 1- moddasida, O‘zbekiston Respublikasi Konstitutsiyasining 4- moddasida bu haqda aytib o‘tilgan. 
1- boshlovchi: — Ustoz shoirimiz Abdulla Oripov «Ona tilim» she’rida tilimizning jozibasi va ahamiyatini chiroyli tasvirlab bergan.
O‘quvchi: 
Ming yillarkim bulbul kalomi 
O‘zgarmaydi, yaxlit hamisha. 
Ammo sho‘rlik to‘tining holi
O‘zgalarga taqlid hamisha. 
O‘quvchi: 
Ona tilim, sen borsan, shaksiz, 
Bulbul kuyin she’rga solaman. 
Sen yo‘qolgan kuning, shubhasiz,
Men ham to‘ti bo‘lib qolaman.
2- boshlovchi: — Tilga oid maqollardan ham tinglaylik.
1- o‘quvchi: — Tig‘ yarasi bitadi, lekin til yarasi bitmaydi.
2- o‘quvchi: — Odobning boshi — til.
3- o‘quvchi: — Yaxshi so‘z — jon ozig‘i, yomon so‘z — bosh qozig‘i.
4- o‘quvchi: — Yaxshi so‘z bilan ilon inidan, yomon so‘z bilan pichoq qinidan chiqar.
5- o‘quvchi: — Til — dil kaliti. 
6- o‘quvchi: — Tilga e’tibor — elga e’tibor.
7- o‘quvchi: — Boshinga ne kelsa, tilingdan ko‘r.
(Sahna ko‘rinishi. Shoh va mulozimlari kirib keladi).
Shoh: — Menga dunyodagi eng lazzatli taomni keltiring. 
(Vazirlar maslahatlashib, til go‘shtidan taom pishirib keldilar). 
Shoh (tatib ko‘rib): — Bu qanday etdurkim, mazasi rohati jondur?
1- vazir: — Bir qoshiq qonimdan keching, olampanoh! Bu — til go‘shtidan pishirilgan taom. 
Shoh: — Borakallo, aqlingizga tasanno! Emdi meng‘a eng achchiq narsadan tayyorlangan taom keltiring. 
(Bu gal ham unga til go‘shtidan yemak keltirdilar).
Shoh: — Bu taom nedan iborat? 
2- vazir: — Ey, aqli bokaram zot! Bu gal ham til go‘shtidan taom tayyorladik. Zero, dunyoda achchiq so‘z, shafqatsiz tildan-da achchiqroq narsa bo‘lmas, deb fikr etdik, olampanoh.
Shoh: — Ofarin, ofarin! Haqiqatan, dunyoda tildan-da shirin, tildan-da achchiq narsaning o‘zi bo‘lmas.
1- boshlovchi: — Xurshid Davronning «Ona tilim» she’rida ham tilimiz bosib o‘tgan yo‘l tasvirlangan.
O‘quvchi: 
Kelib ketdi necha dunyolar,
Kuldi hayot, yig‘ladi o‘lim.
Sen deb qurbon bo‘ldi bobolar,
Ular ketdi, sen qolding, tilim. 
O‘quvchi: 
Belanchaging uzra Koshg‘ariy,
Kuylab o‘tdi qadim navoni.
Va navqiron yaproqlaringga,
Dil qonini berdi Navoiy.
O‘quvchi: 
Samarqanddan Bobur ketarkan,
Dilda bo‘g‘ib hasrat sasini.
Olib ketdi ona-yurtidan,
Turkiy tilim, birgina seni.
O‘quvchi: 
Ona tilim, omon bo‘l mangu,
Sen borsanki, men ham o‘lmayman.
Tildan qolsam, seni Oybekday
Men ko‘zlarim bilan so‘ylayman.
1- boshlovchi: — Aziz mehmonlar, shu bilan bugungi bayram tadbirimiz o‘z nihoyasiga yetdi. So‘zimiz oxirida sizga ushbu tilaklarni bildirib qolamiz: Mustaqillik olib kelgan erk, hurlik baxti abadiy bo‘lsin! Beg‘ubor ko‘ngillaringizga ozodlik, istiqlol quvonchlari yanada shijoat bag‘ishlasin!
2- boshlovchi: — Til — millatning qalbi, uni avaylab-asrash har bir inson uchun ham farz, ham qarzdir. Mana shu muqaddas tilimizni doimo sof saqlang!
O‘quvchilar baravar aytishadi:
Ne-ne allomalar sening sha’ningga,
Go‘zal baytlar bitgan, fikrlar aytgan.
Men ham bir farzanding, angladim, beshak,
Sendan boshlanadi aslida Vatan!
Asrlar bag‘rida mardona tilim,
Sevib-ardoqlaymiz, ey, ona tilim!
Ikki boshlovchi birga: — Xayr, omon bo‘ling! E’tiboringiz uchun tashakkur!
Musiqa sadolari ostida kechaga yakun yasaladi.
